Iltalehti seuraa hallituskriisipäivän käänteitä suorassa lähetyksessä ja tässä jutussa.

Pääministeri Antti Rinne (sd) jätti hallituksensa eronpyynnön tasavallan presidentille kello 12.30.

Iltalehden politiikan toimittajat Lauri Nurmi ja Hanna Gråsten seuraavat tilannetta paikan päällä eduskunnassa. Alla olevaa liveseurantaa päivittää toimittaja Matti Tanner.

Iltalehti seuraa hallituskriisin tapahtumia suorana:

Politiikassa luottamusta on tai sitä ei ole.

Suomi elää nyt hallituskriisiä, koska hallituspuolue keskustasta ei enää löydy luottamusta pääministeri Antti Rinnettä kohtaan. Ilman keskustaa Rinteen hallituksella ei ole enemmistöä eduskunnassa.

Tiistaina selviää, mikä on ulospääsy kriisistä. On vaikea nähdä muuta vaihtoehtoa kuin se, että Antti Rinne luopuu tehtävästään.

Miten se käytännössä tapahtuu, selviää tänään tiistaina.

Keskustan ja Sdp:n eduskuntaryhmät on kutsuttu koolle. Kokoukset ovat aamupäivällä. Ratkaisun täytyy tapahtua ennen kello 14.00 alkavaa välikysymyskeskustelua. Sillä jos hallitus menee rikkinäisenä välikysymyskeskusteluun, lopputulos on hallituksen kannalta väistämättä katastrofi.

Pallo on demareilla.

Jos Sdp haluaa pitää hallituksen kasassa, sen on uhrattava Antti Rinne tänään ja esitettävä toinen henkilö hänen seuraajakseen.

Jos niin ei jostain syystä tapahdu, edessä on Rinteen hallituksen kaatuminen keskiviikkona pidettävässä luottamusäänestyksessä. Kaiken nähdyn ja kuullun jälkeen keskustan edustajat tuskin äänestävät hallituksen luottamuksen puolesta.

Hallituksen kaatuminen luottamusäänestykseen tarkoittaisi sitä, että samalla vaihtuisi hallituspohja. Käytännössä se tapahtuisi uusien hallitusneuvottelujen pohjalta. Jos hallitusneuvotteluista ei tulisi mitään, seurauksena olisi uudet vaalit, mutta sinne on vielä pitkä matka.

KIMMO BRANDT

IL-TV seuraa hallitustrillerin etenemistä

ILTV ja Iltalehti seuraavat tänäänkin hallitustrillerin etenemistä herkeämättä. Eduskunnassa paikalla ovat politiikan toimittajat Hanna Gråsten, Mika Koskinen ja Lauri Nurmi.

Sdp:n eduskuntaryhmän kokous alkaa kello 10.00.

Keskustan eduskuntaryhmän kokous alkaa kello 10.30.

ILTV seuraa kokoustapahtumia ja tekee suoraa lähetystä kello 9.30 alkaen.

Hallitus vastaa omistajaohjausta koskevaan välikysymykseen kello 14.00 alkavassa täysistunnossa. ILTV seuraa suorana myös välikysymyskeskustelua jo ennen täysistunnon alkamista.